Helge Adam Møller (KF), 1998-10-07:
Det har været forstemmende at høre SF, Enhedslisten og Dansk Folkeparti vende sig mod effektivt at stoppe en skruppelløs diktator som Milosevic, en diktator, hvis hænder er plettede af blod fra titusinder og atter titusinder af uskyldige mennesker, som han er hovedansvarlig for er blevet myrdet.
Den konservative folketingsgruppe siger ja til dette forslag, og vi siger ja af i hvert fald tre grunde.
For det første er der behov for et klart, troværdigt og militært stærkt signal om, at NATO er rede til en militær indsats, og rede her og nu.
For det tredje er der behov for at demonstrere over for diktatorer som Milosevic, at vi og en række andre lande ikke stiltiende vil være vidne til, at han måned efter måned optræder lige så brutalt og lige så menneskefjendsk som før ham en Saddam Hussein, en Idi Amin, en Pol Pot og tilsvarende massemordere har gjort.
Nu handler vi så, USA, Europa og Danmark,
men igen må det konstateres, at vi handler for langsomt.
Hvor kunne mange menneskeliv have været sparet og reddet, og hvor kunne mange tragedier have været undgået, hvis Milosevic havde fået sat stolen for døren i form af 400 kampklare NATO-fly med politisk vilje til, at de skulle bruges, og hvis den beslutning var truffet for et halvt år siden.
Efter konservativ opfattelse er det nødvendigt at handle militært nu af i hvert fald to årsager.
For det første på grund af den øjeblikkelige situation for befolkningen i Kosovo.
Der er mere end 200.000 mennesker, som er drevet på flugt, der er ca. 50.000 mennesker, som lever oppe i bjergene - mænd, kvinder og børn helt ned til spædbørn - under åben himmel.
Humanitær hjælp har meget dårlige muligheder for at komme frem, og flere steder, ja, mange steder er der slet ingen muligheder.
Vi ønsker altså at få stoppet de nedslagtninger og de myrderier, som finder sted også i disse dage, måske i dette øjeblik.
For det andet for at fortælle Milosevic og andre diktatorer af hans kaliber, at frie mennesker, at frie lande ikke vil og ikke kan tolerere, at løfter brydes, at FN-resolutioner negligeres, at mennesker myrdes, og at landsbyer brændes ned til jorden, alt sammen planlagt og gennemført bevidst, koldsindigt og menneskefjendsk.
For det er der jo tale om; det er bevidste handlinger.
Griber vi ikke ind nu, er det et klart signal til Milosevic og til andre om, at vi i Vesten kan fordømme, vi kan skrive resolutioner, og vi kan stå frem på tv-skærme og i parlamenter og på disse måder tage afstand fra rædslerne i Kosovo og andre steder, men mod og vilje til at sætte den fornødne og nødvendige magt bag ordene har vi ikke.
Den situation har vi oplevet for mange gange.
Det ønsker
Det Konservative Folkeparti ikke skal ske igen. Så lige til slut et par ord om de 120 mand, som nu skal sendes af sted til Balkan.
Når vi om få dage sender F 16-fly, piloter, teknikere og øvrigt personale af sted til Balkan, skal de vide, at de har støtte og opbakning fra et stort flertal i Folketinget og i befolkningen.
Den opgave, som de skal ud at løse,
Den opgave, som de på Danmarks vegne skal løse, kan kun løses af meget få i det danske samfund.
Den kan nemlig kun løses i samarbejde med udenlandske enheder af militært personel, som er højtuddannet, som er veltrænet, som er erfarent, og som har tiptop moderne fly og udstyr.
Jeg håber, at alle også vil have det for øje, når vi om få måneder skal diskutere dansk forsvars fremtid.
Vi tilsiger dette forslag fuld og ubetinget støtte og er klar til at bære det igennem Folketinget så hurtigt som overhovedet muligt.